Per tot isto, se fa dir que os complexos de poro nucleyar (en i hai muitos per celula, de 3000 dica 4000 estimaus per celula en os mamiferos) son estructuras sumament activas, como vía d'acceso y de surtida d'o compartimento nucleyar, que quasi de perén mientres a celula ye viva presentan transito a traviés d'ells. As moleculas que fan parte propiament d'o complexo son, sorpresivament, poco activas en os procesos de migración que ocurren a traviés d'a estructura, per el que, en cheneral, calen altras moleculas ta carriar d'un costato ta l'altro as biomoleculas carga; isto condiciona la existencia de tot un estallo de proteínas transportaderas lur función se relaciona con ista estructura, bell unas perteneixents a familias funcionals bien correlacionadas y descritas, como as carioferinas (importinas y exportinas), y bell altras d'adscripción més complicada, como a proteína Ran.